CELEX: 52018PC0657
Language: sl
Date: 2018-09-26
Title: Predlog SKLEP SVETA o stališču, ki se v imenu Evropske unije sprejme na drugem zasedanju konference pogodbenic Konvencije Minamata o živem srebru v zvezi s sprejetjem smernic za okolju varno začasno skladiščenje živega srebra, razen odpadkov, ki vsebujejo živo srebro, iz člena 10(2) in (3) Konvencije

EVROPSKA KOMISIJA
            Bruselj, 26.9.2018
            COM(2018) 657 final
            2018/0337(NLE)
            Predlog
            SKLEP SVETA
            o stališču, ki se v imenu Evropske unije sprejme na drugem zasedanju konference pogodbenic Konvencije Minamata o živem srebru v zvezi s sprejetjem smernic za okolju varno začasno skladiščenje živega srebra, razen odpadkov, ki vsebujejo živo srebro, iz člena 10(2) in (3) Konvencije
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o stališču, ki se v imenu Unije sprejme na drugem zasedanju konference pogodbenic Konvencije Minamata o živem srebru v zvezi s predvidenim sprejetjem smernic za okolju varno začasno skladiščenje živega srebra, razen odpadkov, ki vsebujejo živo srebro, iz člena 10(2) in (3) Konvencije. 
            
            
               2.Ozadje predloga
            
            
               2.1.Konvencija Minamata o živem srebru
            
            
               Konvencija Minamata o živem srebru (v nadaljnjem besedilu: Konvencija) je glavni mednarodni pravni okvir za varovanje zdravja ljudi in okolja pred antropogenimi emisijami in izpusti živega srebra in živosrebrovih spojin v zrak, vodo in zemljo. 
            
            
               Obravnava celoten življenjski cikel živega srebra od primarnega izkopa do odstranjevanja odpadkov, vključno z začasnim skladiščenjem živega srebra, zmesi živega srebra z drugimi snovmi, tudi živosrebrovimi zlitinami, z vsebnostjo mase živega srebra najmanj 95 % („zmesi živega srebra“), in šestih živosrebrovih spojin, vključno z živosrebrovim (I) kloridom, živosrebrovim (II) oksidom, živosrebrovim (II) sulfatom, živosrebrovim (II) nitratom, cinobrom in živosrebrovim sulfidom, razen odpadkov, ki vsebujejo živo srebro.
            
            
               Konvencija je začela veljati 16. avgusta 2017.
            
            
               Evropska unija je tako kot večina držav članic
                  1
                pogodbenica Konvencije
                  2
               .
            
            
               2.2.Konferenca pogodbenic  
            
            
               Konferenca pogodbenic Konvencije (v nadaljnjem besedilu: konferenca pogodbenic) izvaja funkcije, ki so ji dodeljene s Konvencijo, in v ta namen med drugim preučuje in sprejema kakršne koli dodatne ukrepe, ki so potrebni za doseganje ciljev Konvencije, vključno s sprejetjem ustreznih smernic.
            
            
               V skladu s členom 28 Konvencije in Sklepom MC-1/1 o poslovniku, ki ga je konferenca pogodbenic sprejela na svojem prvem zasedanju (24.–29. september 2017), ima vsaka pogodbenica en glas. Vendar lahko Unija kot organizacija za regionalno gospodarsko povezovanje o zadevah, ki so v njeni pristojnosti, uresničuje pravico do glasovanja s številom glasov, ki je enako številu njenih držav članic, ki so pogodbenice Konvencije. Unija ne sme uveljavljati svoje pravice do glasovanja, če katera koli od njenih držav članic sama uresničuje svojo pravico do glasovanja, in obratno. 
            
            
               2.3.Predvideni akt konference pogodbenic 
            
            
               Konferenca pogodbenic bo na svojem drugem zasedanju 19. novembra 2018 sprejela smernice za okolju varno začasno skladiščenje živega srebra, razen odpadkov, ki vsebujejo živo srebro, iz člena 10(2) in (3) Konvencije (v nadaljnjem besedilu: predvideni akt).
            
            
               Namen predvidenega akta je določiti smernice za zagotavljanje okolju varnega začasnega skladiščenja živega srebra, zmesi živega srebra in šestih živosrebrovih spojin (živosrebrovega (I) klorida, živosrebrovega (II) oksida, živosrebrovega (II) sulfata, živosrebrovega (II) nitrata, živosrebrovega sulfida in cinobra), razen odpadkov, ki vsebujejo živo srebro. V praksi je predvideni akt pomemben predvsem za skladiščenje tekočega kovinskega živega srebra.
            
            
               Člen 10(2) in (3) Konvencije določa, da morajo biti ukrepi, ki jih pogodbenice izvedejo za zagotavljanje okolju varnega začasnega skladiščenja, v skladu s smernicami, ki jih sprejme konferenca pogodbenic.   
            
            
               3.Stališče, ki se sprejme v imenu Unije
            
            
               Predlaga se, da se na drugem zasedanju konference pogodbenic v imenu Unije sprejme stališče v podporo sprejetju predvidenega akta. 
            
            
               Vsebina predvidenega akta je rezultat procesa dela med zasedanji, ki ga je konferenca pogodbenic na svojem prvem zasedanju začela s Sklepom MC-1/18
                  3
               , s katerim je sekretariat zaprosila, naj izvede nadaljnjo revizijo osnutka smernic ter revidirane smernice predloži na drugem zasedanju konference pogodbenic, da bi se lahko preučile in morda sprejele. K temu procesu so s predložitvijo pripomb sekretariatu v skladu s časovnim načrtom iz Sklepa MC-1/18 znatno prispevali tudi strokovnjaki iz Unije. V osnutku smernic, ki je nastal kot rezultat omenjenega procesa in ga je revidiral navedeni sekretariat, so se upoštevale pripombe strokovnjakov EU, zato EU ni predložila dodatnih pripomb, saj so smernice v skladu s pravnim redom, vključno z Direktivo 2012/18/EU Evropskega parlamenta in Sveta z dne 4. julija 2012 o obvladovanju nevarnosti večjih nesreč, v katere so vključene nevarne snovi
                  4
               , kar zadeva večje zaloge živega srebra. Poleg tega je v smernicah dopuščeno, da se uporabljajo prilagodljivo, zlasti kar zadeva majhne zaloge.
            
         
         
            
               Predlagano stališče je skladno s politiko in zakonodajo EU o živem srebru, saj bi izvajanje predvidenega akta s strani pogodbenic Konvencije prispevalo k zmanjšanju emisij in izpustov živega srebra iz začasnega skladiščenja ter posledično varovanju zdravja ljudi in okolja, tudi v Uniji. 
            
            
               Stališče Unije je potrebno, ker morajo pogodbenice Konvencije tovrstne smernice po sprejetju upoštevati pri izvajanju ukrepov za okolju varno začasno skladiščenje živega srebra, zmesi živega srebra in šestih zadevnih živosrebrovih spojin, razen odpadkov, ki vsebujejo živo srebro.
            
            
               4.Pravna podlaga
            
            
               4.1.Postopkovna pravna podlaga
            
            
               4.1.1.Načela
            
            
               V členu 218(9) Pogodbe o delovanju Evropske unije (v nadaljnjem besedilu: PDEU) so predvideni sklepi o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje akte, ki imajo pravni učinek po pravilih mednarodnega prava, ki urejajo zadevni organ. Vključuje tudi instrumente, ki nimajo zavezujočega učinka v mednarodnem pravu, vendar lahko „odločilno vpliva[jo] na vsebino ureditve, ki jo [sprejme] zakonodajalec Unije“
                  5
               .
            
            
               4.1.2.Uporaba v obravnavanem primeru
            
            
               Konferenca pogodbenic je organ, ustanovljen s sporazumom, in sicer Konvencijo Minamata o živem srebru.
            
            
               Predvideni akt, k sprejetju katerega se poziva konferenca pogodbenic, je akt s pravnim učinkom. Predvideni akt ima pravni učinek, ker ga morajo vse pogodbenice upoštevati pri izvajanju ukrepov za zagotavljanje okolju varnega začasnega skladiščenja živega srebra, zmesi živega srebra in šestih živosrebrovih spojin (živosrebrovega (I) klorida, živosrebrovega (II) oksida, živosrebrovega (II) sulfata, živosrebrovega (II) nitrata, živosrebrovega sulfida in cinobra), razen odpadkov, ki vsebujejo živo srebro.
            
            
               Predvideni akt ne dopolnjuje ali spreminja institucionalnega okvira Konvencije.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2.Materialna pravna podlaga
            
            
               4.2.1.Načela
            
            
               Materialna pravna podlaga za sklep iz člena 218(9) PDEU je odvisna predvsem od cilja in vsebine predvidenega akta, glede katerega se v imenu Unije sprejme stališče. Če ima predvideni akt dva cilja ali elementa in če je eden od teh ciljev ali elementov glavni, drugi pa postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2.Uporaba v obravnavanem primeru
            
            
               Glavni cilj in vsebina predvidenega akta se nanašata na okolje.
            
            
               Materialna pravna podlaga za predlagani sklep je torej člen 192(1) PDEU.
            
            
               4.3.Zaključek
            
            
               Pravna podlaga predlaganega sklepa bi moral biti člen 192(1) PDEU v povezavi s členom 218(9) PDEU.
            
         
         
            
               2018/0337 (NLE)
            
            
               Predlog
            
            
               SKLEP SVETA
            
            
               o stališču, ki se v imenu Evropske unije sprejme na drugem zasedanju konference pogodbenic Konvencije Minamata o živem srebru v zvezi s sprejetjem smernic za okolju varno začasno skladiščenje živega srebra, razen odpadkov, ki vsebujejo živo srebro, iz člena 10(2) in (3) Konvencije
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 192(1) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Konvencija Minamata o živem srebru
                  6
                (v nadaljnjem besedilu: Konvencija) je bila sprejeta s Sklepom Sveta (EU) 2017/939
                  7
                in začela veljati 16. avgusta 2017. 
            
            
               (2)V skladu s Sklepom MC-1/1 o poslovniku, ki ga je konferenca pogodbenic Konvencije sprejela na svojem prvem zasedanju, si pogodbenice prizadevajo za soglasno doseganje dogovorov o vseh vsebinskih vprašanjih. 
            
            
               (3)Konferenca pogodbenic Konvencije bo na svojem drugem zasedanju, ki bo potekalo od 19. do 23. novembra 2018, sprejela smernice za okolju varno začasno skladiščenje živega srebra, razen odpadkov, ki vsebujejo živo srebro. 
            
            
               (4)Primerno je določiti stališče, ki se na konferenci pogodbenic Konvencije sprejme v imenu Unije, saj bodo imele te smernice za okolju varno začasno skladiščenje živega srebra, razen odpadkov, ki vsebujejo živo srebro, pravni učinek, ker jih morajo pogodbenice Konvencije upoštevati pri izvajanju ukrepov glede začasnega skladiščenja. 
            
            
               (5)Unija je prispevala k reviziji osnutka smernic za okolju varno začasno skladiščenje v okviru dela strokovnjakov med zasedanji, začetega s Sklepom MC-1/18
                  8
               , ki ga je konferenca pogodbenic Konvencije sprejela na svojem prvem zasedanju; Unija je ocenila, da ni treba predlagati nadaljnjih sprememb osnutka revidiranih smernic, pripravljenih v okviru tega dela med zasedanji.
            
            
               (6)Predlagane smernice za okolju varno začasno skladiščenje živega srebra, razen odpadkov, ki vsebujejo živo srebro, je torej treba podpreti –
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se v imenu Unije sprejme na drugem zasedanju konference pogodbenic Konvencije, je naslednje:
            
            
               Evropska unija na drugem zasedanju konference pogodbenic Konvencije podpre sprejetje smernic za okolju varno začasno skladiščenje živega srebra, razen odpadkov, ki vsebujejo živo srebro, iz člena 10(2) in (3) Konvencije.  
            
            
               Predstavniki Unije se lahko sporazumejo o manjših spremembah dokumentov iz prvega pododstavka brez nadaljnjega sklepa Sveta. 
            
            
               Člen 2
            
         
         
            
               Ta sklep je naslovljen na Komisijo.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        Dne 7. septembra 2018 je Konvencijo Minamata o živem srebru ratificiralo dvaindvajset držav članic, in sicer Avstrija, Belgija, Bolgarija, Češka, Danska, Estonija, Finska, Francija, Hrvaška, Latvija, Litva, Luksemburg, Madžarska, Malta, Nemčija, Nizozemska, Portugalska, Romunija, Slovaška, Slovenija, Švedska in Združeno kraljestvo.
               
               
                  
                     (2)
                  
                        Sklep Sveta (EU) 2017/939 z dne 11. maja 2017 o sklenitvi Konvencije Minamata o živem srebru v imenu Evropske unije (UL L 142, 2.6.2017, str. 4). 
               
               
                  
                     (3)
                  
                  
                        Sklep MC-1/18 o osnutku smernic za začasno skladiščenje živega srebra in živosrebrovih spojin iz člena 10(3) (Draft guidelines on the interim storage of mercury and mercury compounds referred to in paragraph 3 of article 10), poročilo konference pogodbenic Konvencije Minamata o živem srebru o delu na prvem zasedanju, UNEP/MC/COP1/29 z dne 22.11.2017.  
                           
                  
               
               
                  
                     (4)
                  
                        UL L 197, 24.7.2012, str. 1.
               
               
                  
                     (5)
                  
                        Sodba Sodišča Evropske unije z dne 7. oktobra 2014, Nemčija proti Svetu, C-399/12, ECLI:EU:C:2014:2258, točke 61–64. 
               
               
                  
                     (6)
                  
                        Overjena kopija Konvencije Minamata o živem srebru je na voljo na: 
                  https://treaties.un.org/doc/Treaties/2013/10/20131010%2011-16%20AM/CTC-XXVII-17.pdf
                  .
               
               
                  
                     (7)
                  
                  
                        Sklep Sveta (EU) 2017/939 z dne 11. maja 2017 o sklenitvi Konvencije Minamata o živem srebru v imenu Evropske unije (UL L 142, 2.6.2017, str. 4). 
                  
               
               
                  
                     (8)
                  
                  
                        Sklep MC-1/18 o osnutku smernic za začasno skladiščenje živega srebra in živosrebrovih spojin iz člena 10(3) (Draft guidelines on the interim storage of mercury and mercury compounds referred to in paragraph 3 of article 10), poročilo konference pogodbenic Konvencije Minamata o živem srebru o delu na prvem zasedanju, UNEP/MC/COP1/29 z dne 22.11.2017.